Laster innhold, vennligst vent.. For å se dette innholdet, må du aktivere JavaScript i nettleseren din.

– Det er uhyre viktig for Norge å ha en spiss som scorer mål og viser form foran den siste kampen i kvalifiseringen, sier NRKs fotballekspert Carl-Erik Torp.

Rosengård-angriperen satte ballen i Slovakia-målet tre ganger og er med det Norges toppscorer i VM-kvalifiseringen.

– Det føles veldig godt. Helt fantastisk, sier tremålsscoreren til NRK like etter kampslutt.

– Jeg er veldig spillesugen og har masse energi. Vi må vinne kampen mot Nederland nå, men det blir tøffere motstand. Det gjelder å være konsentrert.

– Med en hat trick i ryggmargen så kan det vel bli gøy mot Nederland?

– Definitivt. Kom, kom, kom på kamp, ler Utland.

Tung dag på jobben for spisskollega Herlovsen

Isabell Herlovsen kunne pyntet på scoringsstatistikken mot tabelljumbo Slovakia, men fikk det ikke til å stemme.

– Den er jo nesten ferdigscoret, og vi forventer jo at en så rutinert spiller som Isabell Herlovsen scorer sitt 54. landslagsmål der, utbryter NRKs kommentator Christian Nilssen.

– Vi så på ansiktsuttrykket hennes at hun kjenner dette nå. Hun skulle nok gjerne fått smilet frem, legger NRK-ekspert Carl-Erik Torp.

Isabell Herlovsen med kjempemiss fra syv meter. Du trenger javascript for å se video. Isabell Herlovsen med kjempemiss fra syv meter.

To ganger fra kloss hold. I tillegg til flere misbrukte sjanser. Vålerenga-spissen Isabell Herlovsen kunne virkelig fått selvtillit skutt i været foran gruppefinalen mot Nederland tirsdag, men den må hun hente andre steder.

– Vi må få henne til å sette mange baller i nettet nå frem mot Nederland, eller så får vi sende en kopi av scoringen mot Lillestrøm i cupen. Den var fin, legger eksperten til.

Nederland venter til gruppefinale på Vålerengas hjemmearena i Oslo 4. september. Førsteplassen i gruppa gir direktebillett til VM.

Spasertur i parken

Norge gjorde akkurat som de ville fra første fløytestøt i Slovakia. Vertene hadde svært lite å stille opp med. Det var et kampbilde hvor de slovakiske kvinnene stort sett rygget, eller løp mot eget mål.

Lisa-Marie Karlseng Utland bredsidet Norge i ledelsen etter ti minutter.

– Det er positivt at Norge skaper farligheter hver gang de kommer fremover, sa NRKs fotballekspert Carl-Erik Torp etter fire-fem gigantsjanser på rappen for Norge.

Like etter var det mer jubel. Guro Reiten banket inn Norges andre fra dødlinja.

– Det sier bare «bang»! utbrøt NRKs fotballekspert Carl-Erik Torp.

Norges tredje kom etter et hodestøt fra Karlseng Utland, og det var også stillingen til pause. I andre omgang scoret nevnte Karlsen Utland 4-0.

– Kronisk powerplay i kveld, la NRKs kommentator Christian Nilssen til.

Norge vant 4-0 over Slovakia Du trenger javascript for å se video. Norge vant 4-0 over Slovakia